title: Komisijas Īstenošanas regula (ES) 2016/667 (2016. gada 27. aprīlis), ar ko groza Padomes Regulu (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem

text:
               29.4.2016

               LV

               Eiropas Savienības Oficiālais Vēstnesis

               L 115/28

         KOMISIJAS ĪSTENOŠANAS REGULA (ES) 2016/667
   (2016. gada 27. aprīlis),
   ar ko groza Padomes Regulu (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 20. decembra Regulu (EK) Nr. 2368/2002 par Kimberli procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem (1) un jo īpaši tās 19. pantu,
   tā kā:

               (1)

               Saskaņā ar Regulas (EK) Nr. 2368/2002 19. pantu Komisija III pielikumā sniedz dalībvalstu kompetento iestāžu sarakstu.

               (2)

               Ir jālabo to Kimberli procesa iestāžu kontaktinformācija, kuras atrodas Beļģijā, Vācijā un Apvienotajā Karalistē.

               (3)

               Regulas (EK) Nr. 2368/2002 III pielikums būtu attiecīgi jāgroza,

         IR PIEŅĒMUSI ŠO REGULU.
   1. pants
   Regulas (EK) Nr. 2368/2002 III pielikumu aizstāj ar šīs regulas pielikumu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 27. aprīlī

            Komisijas vārdā –

            priekšsēdētāja vietniece

         Federica MOGHERINI

      (1)  OV L 358, 31.12.2002., 28. lpp.

      PIELIKUMS

            “III PIELIKUMS

               Dalībvalstu kompetento iestāžu saraksts un to uzdevumi, kā minēts Padomes Regulas (EK) Nr. 2368/2002 2. un 19. pantā

               BEĻĢIJA

                        Federale Overheidsdienst Economie, KMO, Middenstand en Energie, Algemene Directie Economische Analyses en Internationale Economie, Dienst Vergunningen.

                        Service Public Fédéral Economie, PME, Classes moyennes et Energie, Direction générale des Analyses économiques et de l'Economie internationale, Service Licence.

                        Italiëlei 124, bus 71

                        2000 Antwerpen

                        Tālr. +32 22775459

                        Fakss +32 22775461

                        E-pasts: kpcs-belgiumdiamonds@economie.fgov.be

                  Beļģijā neapstrādātu dimantu importa un eksporta kontroli, kas noteikta Regulā (EK) Nr. 2368/2002, un muitošanu veic vienīgi:

                        The Diamond Office

                        Hovenierstraat 22

                        2018 Antwerpen

               ČEHIJA

            Čehijā neapstrādāto dimantu importa un eksporta kontroli, kas noteikta Regulā (EK) Nr. 2368/2002, un muitošanu veic vienīgi:

                        Generální ředitelství cel

                        Budějovická 7

                        140 96 Praha 4

                        Česká republika

                        Tālr. +420 261333841, +420 261333859, mobilais tālr. +420 737213793

                        Fakss +420 261333870

                        E-pasts: diamond@cs.mfcr.cz

                  Ieceltās muitas iestādes diennakts dežūras – Praha Ruzyně

            Tālr. +420 220113788 (no plkst. 7.30 līdz 15.30 no pirmdienas līdz piektdienai)
            Tālr. +420 220119678 (no plkst. 15.30 līdz 7.30 sestdienās, svētdienās un pārējā laikā)

               VĀCIJA

            Vācijā neapstrādāto dimantu ievešanas un izvešanas kontroli, kas noteikta ar Regulu (EK) Nr. 2368/2002, tostarp ES sertifikātu izsniegšanu, veic vienīgi šāda iestāde:

                        Hauptzollamt Koblenz

                        Zollamt Idar-Oberstein

                        Zertifizierungsstelle für Rohdiamanten

                        Hauptstraße 197

                        55743 Idar-Oberstein

                        Tālr. +49 678156270

                        Fakss +49 6781562719

                        E-pasts: poststelle.za-idar-oberstein@zoll.bund.de

                  Lai īstenotu šīs regulas 5. panta 3. punkta, 6., 9., 10. panta, 14. panta 3. punkta, 15. un 17. panta prasības, jo īpaši saistībā ar pienākumu ziņot Komisijai, Vācijas kompetentā iestāde ir šāda iestāde:

                        Generalzolldirektion

                        - Direktion VI -

                        Recht des grenzüberschreitenden Warenverkehrs/Besonderes Zollrecht

                        Krelingstraβe 50

                        90408 Nürnberg

                        Tālr. +49 9113763754

                        Fakss +49 9113762273

                        E-pasts: DVIA3.gzd@zoll.bund.de

               PORTUGĀLE

                        Autoridade Tributária e Aduaneira

                        Direção de Serviços de Regulação Aduaneira

                        R. da Alfândega, 5

                        1149-006 Lisboa

                        Tālr. +351 218813888/9

                        Fakss +351 218813941

                        E-pasts: dsra@at.gov.pt

                  Portugālē neapstrādāto dimantu importa un eksporta kontroli, kas noteikta Regulā (EK) Nr. 2368/2002, un muitošanu veic vienīgi:

                        Alfândega do Aeroporto de Lisboa

                        Aeroporto de Lisboa,

                        Terminal de Carga, Edifício 134

                        1750-364 Lisboa

                        Tālr. +351 210030080

                        Fakss +351 210037777

                        E-pasts: aalisboa-kimberley@at.gov.pt

               RUMĀNIJA

                        Autoritatea Națională pentru Protecția Consumatorilor

                        (Valsts patērētāju aizsardzības iestāde)

                        1 Bd. Aviatorilor Nr. 72, sectorul 1 București, România

                        (72 Aviatorilor Bvd., sector 1, Bukareste, Rumānija)

                           Cod postal (pasta indekss) 011865

                        Tālr. +40 213184635/3129890/3121275

                        Fakss +40 2131846 35/3143462

                        Internets: www.anpc.ro

               APVIENOTĀ KARALISTE

                        Government Diamond Office

                        Conflict Department

                        Room WH.1.163

                        Foreign and Commonwealth Office

                        King Charles Street

                        London

                        SW1A 2AH

                        Tālr. +44 2070086903/5797

                        Fakss +44 2070083905

                        E-pasts: KPUK@fco.gov.uk”


title: Komisijas Īstenošanas regula (ES) Nr. 307/2012 ( 2012. gada 11. aprīlis ), ar ko nosaka īstenošanas noteikumus par to, kā piemērojams 8. pants Eiropas Parlamenta un Padomes Regulā (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai

text:
               12.4.2012

               LV

               Eiropas Savienības Oficiālais Vēstnesis

               L 102/2

         KOMISIJAS ĪSTENOŠANAS REGULA (ES) Nr. 307/2012
   (2012. gada 11. aprīlis),
   ar ko nosaka īstenošanas noteikumus par to, kā piemērojams 8. pants Eiropas Parlamenta un Padomes Regulā (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (1) un jo īpaši tās 8. panta 6. punktu,
   tā kā:

               (1)

               Dalībvalstu pieteikumiem vai Komisijas iniciatīvai Regulas (EK) Nr. 1925/2006 8. panta 2. punktā noteiktajā kārtībā aizliegt, ierobežot vai noteikt Savienības iestāžu pārbaudes vielai, kas nav vitamīni vai minerālviela, vai arī sastāvdaļai, kuras sastāvā ir vielas, kas nav minerālvielas vai vitamīni, kuras pievieno pārtikas produktiem vai lieto pārtikas produktu ražošanā, būtu jāatbilst konkrētiem nosacījumiem, un būtu jānosaka vienoti noteikumi, lai uzraudzītu šo nosacījumu ievērošanu. Viens no Regulas (EK) Nr. 1925/2006 8. panta 1. punkta nosacījumiem ir tas, ka attiecīgās vielas patēriņa daudzums ievērojami pārsniedz normālu patēriņa daudzumu, kuru uzņemtu ar līdzsvarotu un daudzveidīgu uzturu, un tas rada iespējamas briesmas patērētājiem, ko apliecina attiecīgi zinātniskie dati. Turklāt Regulas (EK) Nr. 1925/2006 8. panta 1. punktā paredzēts, ka minētā kārtība būtu jāpiemēro arī gadījumos, kad viela rada iespējamas briesmas patērētājiem arī tad, ja to neuzņem ievērojami palielinātā daudzumā. Tāpat Regulas (EK) Nr. 1925/2006 8. panta 1. punktā paredzēts, ka attiecīgajai vielai būtu jābūt pievienotai pārtikas produktiem vai tā būtu jāizmanto pārtikas produktu ražošanā.

               (2)

               Lai piemērotu iepriekš minēto nosacījumu, ar uzturu uzņemtas attiecīgās vielas patēriņam, kas ievērojami pārsniedz tās patēriņu normālos apstākļos ar līdzsvarotu un daudzveidīgu uzturu, būtu jāparāda faktiskais vielas patēriņš, nevis jābūt tikai pieņēmumam par patēriņu, un tas katrā konkrētā gadījumā būtu jānovērtē atsevišķi, salīdzinot to ar vielas vidējo patēriņu pieaugušo vidū vai citas iedzīvotāju grupas pārstāvju vidū, attiecībā uz kuriem konstatētas iespējamas briesmas.

               (3)

               Dalībvalstij, kas iesniedz pieteikumu, būtu jāiesniedz vajadzīgā informācija, kas apliecina, ka ir izpildīti Regulā (EK) Nr. 1925/2006 paredzētie nosacījumi. Attiecīgajā informācijā būtu jāiekļauj ziņas par tādu pārtikas produktu laišanu tirgū, kas satur attiecīgo vielu, un pieejamie un būtiskie vispārpieņemtie zinātniskie pierādījumi tam, ka viela rada iespējamas briesmas patērētājiem. Eiropas Pārtikas nekaitīguma iestādei (turpmāk “iestāde”) būtu jāsūta tikai tie pieteikumi, kas novērtēti par pilnīgiem, lai tā novērtētu nekaitīgumu, pamatojoties uz pieejamo informāciju. Iestādei noteiktā termiņā, kas paredzēts Eiropas Parlamenta un Padomes Regulas (EK) Nr. 178/2002 (2) 29. panta 3. punktā, būtu jāsniedz atzinums par vielas nekaitīgumu. Ieinteresētajām personām būtu jāatļauj pēc iestādes atzinuma publicēšanas iesniegt piezīmes Komisijai.

               (4)

               Regulas (EK) Nr. 1925/2006 8. panta 4. punktā paredzēts, ka pārtikas apritē iesaistīti uzņēmēji vai jebkuras citas ieinteresētās personas jebkurā laikā iestādei novērtēšanai var iesniegt zinātniskus datus, kas apliecina, ka minētās regulas III pielikuma C daļā iekļauta viela ir nekaitīga, to izmantojot kāda pārtikas produkta vai pārtikas produktu kategorijas ražošanā, un kas izskaidro šīs lietošanas mērķi. Visiem datiem, ko iesniedz pārtikas apritē iesaistīti uzņēmēji vai ieinteresētās personas, būtu jāpamatojas uz vadlīnijām, ko pieņēmusi vai apstiprinājusi iestāde, piemēram, vadlīnijām par pieteikumu tādu uzturvielu vai citu sastāvdaļu avota nekaitīguma novērtēšanai, kuras ieteiktas lietošanai pārtikas produktu ražošanā, vai šādu vadlīniju turpmākām pārskatītām versijām.

               (5)

               Lai Komisija noteiktajā termiņā varētu pieņemt lēmumu par Regulas (EK) Nr. 1925/2006 III pielikuma C daļā iekļautu vielu, vērā ņem tikai tos datus, kas iesniegti 18 mēnešu laikā pēc attiecīgās vielas iekļaušanas minētajā pielikumā. Turklāt, lai Komisija lēmumu varētu pieņemt noteiktajā termiņā, iestādei atzinums par vielas nekaitīgumu būtu jāsniedz deviņu mēnešu laikā pēc tādu datu iesniegšanas, kas saskaņā ar iestādes pieņemtajām vai apstiprinātajām vadlīnijām uzskatāmi par derīgiem un pilnīgiem.

               (6)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Priekšmets
   Šī regula nosaka īstenošanas noteikumus Regulas (EK) Nr. 1925/2006 8. panta piemērošanai, un jo īpaši attiecībā uz:

               a)

               Regulas (EK) Nr. 1925/2006 8. panta 1. un 2. punktā minētās kārtības piemērošanas nosacījumiem; un

               b)

               Regulas (EK) Nr. 1925/2006 8. panta 4. un 5. punktā minētās kārtības piemērošanu vielām, kas uzskaitītas minētās regulas III pielikuma C daļā.

         2. pants
   Definīcijas
   Šajā regulā piemēro šādas definīcijas:

               a)

               “pieteikums” ir informācija, tostarp zinātniskie dati, ko Komisijai iesniedz dalībvalsts, lai sāktu procedūru Regulas (EK) Nr. 1925/2006 8. panta 2. punktā paredzētajā kārtībā;

               b)

               “dati” ir Regulas (EK) Nr. 1925/2006 8. panta 4. un 5. punktā minētie dati, ko pārtikas apritē iesaistīts uzņēmējs vai ieinteresētā persona iesniedz iestādei;

               c)

               “laišana tirgū” definēta Regulas (EK) Nr. 178/2002 3. panta 8. punktā.

         3. pants
   Nosacījumi pieteikuma iesniegšanai
   1.   Novērtējot nosacījumus, ar kādiem attiecīgo vielu pievieno pārtikas produktiem vai izmanto pārtikas produktu ražošanā, kā noteikts Regulas (EK) Nr. 1925/2006 8. panta 1. punktā, ņem vērā tāda pārtikas produkta laišanu tirgū vienā vai vairākās dalībvalstīs, kam pievienota attiecīgā viela.
   2.   Dalībvalstis var iesniegt pieteikumu Komisijai, ja 1. punktā minētais novērtējums apliecina vismaz vienu no šādiem faktiem:

               a)

               iespējamās briesmas patērētājiem ir saistītas ar to, ka, pamatojoties uz nosacījumiem, ar kādiem vielu pievieno pārtikas produktam vai izmanto pārtikas produkta ražošanā, viela tiek uzņemta ievērojami lielākā daudzumā, nekā tā tiktu uzņemta normālos apstākļos ar līdzsvarotu un daudzveidīgu uzturu;

               b)

               iespējamas briesmas patērētājiem ir saistītas ar vielas patēriņu pieaugušo vidū vai citas noteiktas iedzīvotāju grupas pārstāvju vidū, attiecībā uz kuriem ir konstatētas iespējamas briesmas.

         3.   Piemērojot šo regulu, nosacījumiem, kuru rezultātā vielas patēriņš ievērojami pārsniedz tās patēriņu normālos apstākļos, lietojot līdzsvarotu un daudzveidīgu uzturu, jārodas faktiskos apstākļos, un tos katrā konkrētā gadījumā vērtē atsevišķi, salīdzinot ar vielas vidējo patēriņu pieaugušo vai citas tādu iedzīvotāju grupas vidū, attiecībā uz kuriem konstatētas iespējamas briesmas.
   4.   Šā panta 1., 2. un 3. punktā paredzētos nosacījumus un prasības un šīs regulas 4. pantā paredzētās prasības piemēro mutatis mutandis, ja procedūru Regulas (EK) Nr. 1925/2006 8. pantā paredzētajā kārtībā sāk Komisija.
   4. pants
   Pieteikuma saturs
   1.   Pieteikumā iekļauj pieejamos un būtiskos vispārpieņemtos zinātniskos pierādījumus tam, ka ir izpildīti Regulas (EK) Nr. 1925/2006 8. panta 1. punkta nosacījumi, un tajā ir:

               a)

               pierādījumi, kas apliecina vielas pievienošanu pārtikas produktam vai vielas izmantošanu pārtikas produkta ražošanā.
               Šādiem pierādījumiem jāsatur šīs regulas 3. panta 1. punktā minētā informācija par tādu pārtikas produktu laišanu tirgū, kas satur attiecīgo vielu;

               b)

               šīs regulas 3. panta 2. punkta a) apakšpunktā minētajos gadījumos – pierādījumi, kas apliecina, ka viela tiek uzņemta daudz lielākā daudzumā nekā normālos apstākļos ar līdzsvarotu un daudzveidīgu uzturu, kā novērtēts saskaņā ar 3. panta 3. punktu.
               Šādi pierādījumi ir tādi zinātniskie dati par faktisko ar uzturu uzņemto vielas daudzumu, kas iegūti jaunākajos pētījumos par vielu uzņemšanu ar uzturu vai pētījumos par pārtikas produktu patēriņu. Var ņemt vērā tādu pārtikas produktu iekļaušanu, kam pievienota attiecīgā viela, un/vai attiecīgo vielu saturošu uztura bagātinātāju iekļaušanu. Iesniedzot pieteikumu, dalībvalstis iesniedz pamatojumu tam, kā tās novērtējušas nosacījumu “normālos apstākļos ar līdzsvarotu un daudzveidīgu uzturu”;

               c)

               pierādījumi, kas apliecina, ka vielas lietošana rada iespējamas briesmas patērētājiem.
               Šādi pierādījumi ir būtiski zinātniskie dati, tostarp nepublicēti apstiprināti ziņojumi, tādas valsts iestādes zinātniskie atzinumi, kas veic riska novērtējumu, vai neatkarīgi un zinātniski recenzēti raksti. Tāpat pieteikumā sniedz zinātnisko datu kopsavilkumu un sarakstu ar atsaucēm uz zinātniskajiem datiem.

         2.   Ja dalībvalsts pieteikums nav pilnīgs, Komisija tai var pieprasīt iesniegt precizējumus vai papildu informāciju.
   3.   Komisija visus pilnīgos dalībvalstu pieteikumus publicē tās oficiālajā vietnē.
   4.   Pēc apspriešanās ar dalībvalstīm Komisija pieteikumu kopā ar visu pieejamo informāciju nosūta iestādei. Iestāde zinātnisko atzinumu par vielas nekaitīgumu sniedz noteiktā laikā, kā paredzēts Regulas (EK) Nr. 178/2002 29. panta 3. punktā.
   5.   Ieinteresētās personas Komisijai var iesniegt piezīmes 30 dienu laikā pēc iestādes atzinuma publicēšanas.
   5. pants
   III pielikuma C daļā iekļauta viela
   1.   Datus, ko Regulas (EK) Nr. 1925/2006 8. panta 4. punktā noteiktajā kārtībā pārtikas apritē iesaistīts uzņēmējs vai ieinteresētā persona iesniedz iestādei, lai tā novērtētu Regulas (EK) Nr. 1925/2006 III pielikuma C daļā iekļautas vielas nekaitīgumu, uzskata par derīgiem tikai tad, ja tie pamatojas uz vadlīnijām, ko pieņēmusi vai apstiprinājusi iestāde.
   Ja iestāde atzīst, ka dati nav derīgi pirmās daļas nozīmē, tā informē pārtikas apritē iesaistīto uzņēmēju vai ieinteresēto personu, kas iesniegusi datus, un Komisiju, norādot iemeslus, kāpēc dati atzīti par nederīgiem.
   2.   Regulas (EK) Nr. 1925/2006 8. panta 5. punktā minētā lēmuma nozīmē iestāde ņem vērā un par derīgiem atzīst tikai tos datus, kas iesniegti 18 mēnešu laikā pēc tā lēmuma stāšanās spēkā, ar kuru vielu saskaņā ar Regulas (EK) Nr. 1925/2006 8. panta 2. punktu iekļauj Regulas (EK) Nr. 1925/2006 III pielikuma C daļā.
   6. pants
   Iestādes atzinums
   1.   Iestāde atzinumu par šīs regulas 5. panta 1. punktā minētajiem datiem sniedz deviņu mēnešu laikā pēc derīgu datu saņemšanas. Iestāde 30 dienu laikā pēc datu saņemšanas novērtē, vai minētie dati ir derīgi.
   2.   Iestāde uzņēmējam, kas iesaistīts pārtikas apritē, vai ieinteresētajai personai var pieprasīt noteiktā laikā iesniegt papildu datus vai informāciju. Ja iestāde uzņēmējam, kas iesaistīts pārtikas apritē, vai ieinteresētajai personai pieprasa iesniegt papildu informāciju, 1. punktā minēto laika posmu pagarina tikai vienu reizi un ne vairāk kā par trim mēnešiem, tajā iekļaujot laiku, kurā pārtikas apritē iesaistītam uzņēmējam vai ieinteresētajai personai jāiesniedz minētā papildu informācija. Uzņēmējs, kas iesaistīts pārtikas apritē, vai ieinteresētā persona pieprasīto informāciju iesniedz 15 dienu laikā pēc iestādes pieprasījuma saņemšanas.
   7. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 11. aprīlī

            Komisijas vārdā –

            priekšsēdētājs

         José Manuel BARROSO

      (1)  OV L 404, 30.12.2006., 26. lpp.

      (2)  OV L 31, 1.2.2002., 1. lpp.


title: Komisijas Īstenošanas regula (ES) Nr. 407/2014 ( 2014. gada 23. aprīlis ), ar ko apstiprina transflutrīnu kā esošu aktīvo vielu izmantošanai 18. produktu veida biocīdos  Dokuments attiecas uz EEZ

text:
               24.4.2014

               LV

               Eiropas Savienības Oficiālais Vēstnesis

               L 121/14

         KOMISIJAS ĪSTENOŠANAS REGULA (ES) Nr. 407/2014
   (2014. gada 23. aprīlis),
   ar ko apstiprina transflutrīnu kā esošu aktīvo vielu izmantošanai 18. produktu veida biocīdos
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
   tā kā:

               (1)

               Ar Komisijas Regulu (EK) Nr. 1451/2007 (2) ir izveidots novērtējamo aktīvo vielu saraksts to iespējamai iekļaušanai Eiropas Parlamenta un Padomes Direktīvas 98/8/EK (3) I, I A vai I B pielikumā. Transflutrīns ir minētajā sarakstā.

               (2)

               Transflutrīns ir novērtēts saskaņā ar Direktīvas 98/8/EK 11. panta 2. punktu lietošanai 18. produktu veidam “Insekticīdi, akaricīdi un produkti citu posmkāju kontrolei”, kas definēts minētās direktīvas V pielikumā, un atbilst 18. produktu veidam, kas definēts Regulas (ES) Nr. 528/2012 V pielikumā.

               (3)

               Par ziņotāju dalībvalsti tika izraudzīta Nīderlande, kura saskaņā ar Regulas (EK) Nr. 1451/2007 14. panta 4. un 6. punktu 2010. gada 13. jūlijā iesniedza Komisijai kompetentās iestādes sagatavotu ziņojumu un attiecīgu ieteikumu.

               (4)

               Dalībvalstis un Komisija izskatīja kompetentās iestādes ziņojumu. Izskatīšanas konstatējumus saskaņā ar Regulas (EK) Nr. 1451/2007 15. panta 4. punktu Biocīdu pastāvīgā komiteja 2014. gada 13. martā ir iekļāvusi novērtējuma ziņojumā.

               (5)

               Novērtējuma ziņojums pauž, ka biocīdi, kurus izmanto 18. produktu veidam un kuri satur transflutrīnu, varētu atbilst Direktīvas 98/8/EK 5. panta prasībām, ja vien tiek izpildītas noteiktas specifikācijas un nosacījumi attiecībā uz transflutrīna lietošanu.

               (6)

               Ar nosacījumu, ka minētās specifikācijas un nosacījumi tiek ievēroti, ir lietderīgi apstiprināt transflutrīnu lietošanai 18. produktu veida biocīdos.

               (7)

               Izvērtēšanā netika izskatīti nanomateriāli, tāpēc saskaņā ar Regulas (ES) Nr. 528/2012 4. panta 4. punktu uz šiem materiāliem apstiprinājumam nebūtu jāattiecas.

               (8)

               Pirms apstiprināt aktīvo vielu, būtu jāatvēl pietiekami ilgs laiks, lai ieinteresētās personas varētu veikt jauno prasību izpildei nepieciešamos sagatavošanās pasākumus.

               (9)

               Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Transflutrīnu apstiprina kā aktīvo vielu izmantošanai 18. produktu veida biocīdos, ievērojot specifikācijas un nosacījumus, kas noteikti pielikumā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 23. aprīlī

            Komisijas vārdā –

            priekšsēdētājs

         José Manuel BARROSO

      (1)  OV L 167, 27.6.2012., 1. lpp.

      (2)  Komisijas 2007. gada 4. decembra Regula (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 325, 11.12.2007., 3. lpp.).

      (3)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).

      PIELIKUMS

                  Vispārpieņemtais nosaukums

                     IUPAC nosaukums
                  Identifikācijas numuri

                  Aktīvās vielas minimālā tīrības pakāpe  (1)

                  Apstiprināšanas datums

                  Apstiprinājuma beigu datums

                  Produkta veids

                  Īpaši nosacījumi (2)

                  Transflutrīns

                     IUPAC nosaukums:
                  2,3,5,6-tetrafluorbenzil (1R,3S)-3-(2,2-dihlorvinil)-2,2-dimetilciklopropānkarboksilāts
                  jeb
                  2,3,5,6-tetrafluorbenzil (1R)-trans-3-(2,2-dihlorvinil)-2,2-dimetilciklopropānkarboksilāts
                  EK Nr.: 405-060-5

                     CAS Nr.: 118712-89-3

                  965 g/kg vielas ar 1R transkonfigurāciju

                  2015. gada 1. novembris

                  2025. gada 31. oktobris

                  18

                  Produkta novērtēšanā īpaša uzmanība jāpievērš iedarbībai, riskiem un efektivitātei, kas saistīti ar katru lietojuma veidu, kuru aptver atļaujas pieteikums, bet kurš Savienības līmeņa novērtējumā par aktīvās vielas risku nav skatīts.
                  Atļaujas piešķir ar šādu nosacījumu:
                  ņemot vērā riskus ūdenim, sedimentiem un augsnei, transflutrīnu nelieto iekštelpām paredzētos iztvaicētājos vai pretinsektu spirālēs, ja vien atļaujas pieteikumā nav iespējams pierādīt, ka riskus var samazināt līdz pieņemam līmenim.

         (1)  Šajā slejā norādītā tīrības pakāpe ir saskaņā ar Regulas (ES) Nr. 528/2012 8. pantu veiktajā novērtēšanā izmantotās aktīvās vielas minimālā tīrības pakāpe. Aktīvās vielas tīrības pakāpe tirgū laistajā produktā var būt tāda pati vai cita, ja ir pierādīts, ka tā ir tehniski līdzvērtīga novērtētajai aktīvajai vielai.

         (2)  Par Regulas (ES) Nr. 528/2012 VI pielikuma vispārējo principu īstenošanu, novērtēšanas ziņojumu saturu un to secinājumiem sk. Komisijas tīmekļa vietni: http://ec.europa.eu/comm/environment/biocides/index.htm.


title: Komisijas Īstenošanas regula (ES) Nr. 250/2012 ( 2012. gada 21. marts ), ar ko groza Īstenošanas regulu (ES) Nr. 961/2011, ar kuru pēc avārijas Fukusimas atomelektrostacijā paredz īpašus noteikumus, kas reglamentē Japānas izcelsmes pārtikas un barības importu un pārtikas un barības sūtījumus no Japānas  Dokuments attiecas uz EEZ

text:
               22.3.2012

               LV

               Eiropas Savienības Oficiālais Vēstnesis

               L 82/3

         KOMISIJAS ĪSTENOŠANAS REGULA (ES) Nr. 250/2012
   (2012. gada 21. marts),
   ar ko groza Īstenošanas regulu (ES) Nr. 961/2011, ar kuru pēc avārijas Fukusimas atomelektrostacijā paredz īpašus noteikumus, kas reglamentē Japānas izcelsmes pārtikas un barības importu un pārtikas un barības sūtījumus no Japānas
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 53. panta 1. punkta b) apakšpunkta ii) punktu,
   tā kā:

               (1)

               Regulas (EK) Nr. 178/2002 53. pantā ir paredzēta iespēja pieņemt atbilstīgus Savienības ārkārtas pasākumus attiecībā uz pārtiku un barību, kas importēta no kādas trešās valsts, lai aizsargātu sabiedrības veselību, dzīvnieku veselību vai vidi gadījumos, kad risku nevar apmierinoši novērst ar dalībvalstu atsevišķi veiktiem pasākumiem.

               (2)

               Pēc 2011. gada 11. marta avārijas Fukusimas atomelektrostacijā Komisija saņēma informāciju, ka radionuklīdu līmenis konkrētos Japānas izcelsmes pārtikas produktos pārsniedz Japānā pārtikai piemērojamos līmeņus. Šāds piesārņojums var apdraudēt sabiedrības veselību un dzīvnieku veselību Savienībā, un tāpēc tika pieņemta Komisijas Īstenošanas regula (ES) Nr. 961/2011 (2).

               (3)

               Īstenošanas regula (ES) Nr. 961/2011 paredz, ka produktu sūtījumiem, uz kuriem attiecas minētā regula, jāpievieno Japānas kompetentās iestādes pilnvarota pārstāvja parakstīta deklarācija, kurā cita starpā ir apliecināta sūtījuma izcelsme un nosūtīšanas vieta. Minētās deklarācijas saturs atšķiras arī atkarībā no tā, vai produktu izcelsme ir vai nav Fukusimas atomelektrostacijas tuvumā esošajā prefektūrā vai arī tie tiek vai netiek sūtīti no minētās prefektūras.

               (4)

               Ja sūtījumu izcelsme ir Fukusimas prefektūrā un 10 minētajās prefektūrās tās tuvumā, Japānas iestādēm ir jāapliecina, ka radionuklīdu cēzija-134 un cēzija-137 līmenis tajos nepārsniedz Īstenošanas regulas (ES) Nr. 961/2011 II pielikumā noteiktos maksimālos līmeņus. Turklāt robežkontroles punkta vai izraudzītās ievešanas vietas Savienībā kompetentajām iestādēm jāveic identitātes pārbaudes un fiziskas pārbaudes, tostarp laboratorijas analīzes cēzija-134 un cēzija-137 klātbūtnes noteikšanai, vismaz 10 % visu sūtījumu.

               (5)

               Ja sūtījumi ir nosūtīti no Fukusimas prefektūras un 10 minētajām prefektūrām tās tuvumā, Japānas iestādēm jāapliecina, ka tranzīta laikā tos nav skārusi radioaktivitāte. Šādos gadījumos, kā arī tad, ja sūtījumu izcelsme ir citās Japānas prefektūrās, kas nav Fukusima un 10 prefektūras tās tuvumā, vai ja tie no tām tiek nosūtīti, robežkontroles punkta vai izraudzītās ievešanas vietas Savienībā kompetentajām iestādēm jāveic identitātes pārbaudes un fiziskas pārbaudes, tostarp laboratorijas analīzes cēzija-134 un cēzija-137 klātbūtnes noteikšanai, vismaz 20 % visu sūtījumu.

               (6)

               Robežkontroles punkta vai izraudzītās ievešanas vietas Savienībā kompetento iestāžu atbilstoši Īstenošanas regulai (ES) Nr. 961/2011 veikto pārbaužu rezultāti, tostarp laboratorijas analīzes, liecina, ka Japānas iestādes eksportēšanai uz Savienību paredzētas pārtikas un barības kontroles pasākumus īsteno pareizi un efektīvi. Tāpēc robežkontroles punkta vai izraudzītās ievešanas vietas Savienībā kompetentajām iestādēm šādi sūtījumi jāpārbauda retāk.

               (7)

               Turklāt Īstenošanas regula (ES) Nr. 961/2011 ir piemērojama līdz 2012. gada 31. martam. Japānas kompetentās iestādes turpina uzraudzīt radioaktivitātes klātbūtni pārtikā un barībā. Šādas uzraudzības rezultāti liecina, ka konkrēta pārtika un barība no Fukusimas atomelektrostacijas tuvumā esošajām prefektūrām turpina uzrādīt radioaktivitātes līmeņus, kas arvien pārsniedz pieļaujamos līmeņus. Tāpēc ir jāpagarina Īstenošanas regulā (ES) Nr. 961/2011 noteiktais pasākumu termiņš.

               (8)

               Tādēļ būtu attiecīgi jāgroza Īstenošanas regula (ES) Nr. 961/2011.

               (9)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Noteikumi par grozījumiem
   Īstenošanas regulu (ES) Nr. 961/2011 groza šādi:

               1)

               regulas 5. panta 1. punkta b) apakšpunktu aizstāj ar šādu:

                           “b)

                           identitātes pārbaudes un fiziskas pārbaudes, tostarp laboratorijas analīzes cēzija-134 un cēzija-137 klātbūtnes noteikšanai, vismaz:

                                       —

                                       5 % tādu produktu sūtījumu, kas minēti 2. panta 3. punkta d) apakšpunktā, un

                                       —

                                       10 % tādu produktu sūtījumu, kas minēti 2. panta 3. punkta b) un c) apakšpunktā.”;

               2)

               regulas 10. panta otrajā daļā datumu “2012. gada 31. marts” aizstāj ar “2012. gada 31. oktobris”.

         2. pants
   Stāšanās spēkā
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 21. martā

            Komisijas vārdā –

            priekšsēdētājs

         José Manuel BARROSO

      (1)  OV L 31, 1.2.2002., 1. lpp.

      (2)  OV L 252, 28.9.2011., 10. lpp.


title: Komisijas Īstenošanas regula (ES) 2017/704 (2017. gada 19. aprīlis), ar kuru groza Regulu (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību

text:
                  20.4.2017

                  LV

                  Eiropas Savienības Oficiālais Vēstnesis

                  L 104/4

            KOMISIJAS ĪSTENOŠANAS REGULA (ES) 2017/704
      (2017. gada 19. aprīlis),
      ar kuru groza Regulu (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 187. pantu,
      tā kā:

                  (1)

                  2008. gada 16. jūnijā tika parakstīts un 2015. gada 1. jūnijā stājās spēkā Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses (2) (“SAN”). SAN 27. panta 3. punktā ir paredzēts ikgadējas tarifa kvotas – 12 000 tonnu – robežās atbrīvot no muitas nodokļiem to Bosnijas un Hercegovinas izcelsmes produktu importu Savienībā, kas minēti kombinētās nomenklatūras pozīcijā 1701 un 1702.

                  (2)

                  2016. gada 15. decembrī tika parakstīts Protokols Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, lai ņemtu vērā Horvātijas Republikas pievienošanos Eiropas Savienībai (3) (“protokols”). Tā parakstīšanu Eiropas Savienības un tās dalībvalstu vārdā un provizorisku piemērošanu atļāva ar Padomes Lēmumu (ES) 2017/75 (4).

                  (3)

                  Protokola 2. panta 1. punkts paredz no 2017. gada 1. februāra mainīt pašreizējās tarifa kvotas cukuram, kura izcelsme ir Bosnijā un Hercegovinā. Attiecīgā ikgadējā tarifa kvota cukuram tiek palielināta no 12 000 tonnām uz 13 210 tonnām.

                  (4)

                  Komisijas Regula (EK) Nr. 891/2009 (5) paredz atvērt un pārvaldīt tarifa kvotas cukura nozarē, tai skaitā produktiem, kuru izcelsme ir Bosnijā un Hercegovinā. Lai ieviestu protokolā paredzētās tarifa kvotas cukuram, ir attiecīgi jāgroza minētā regula.

                  (5)

                  Protokolu piemēro no 2017. gada 1. februāra, un ierosinātie grozījumi tāpēc būtu jāpiemēro no tās pašas dienas un tiem būtu jāstājas spēkā publicēšanas dienā.

                  (6)

                  Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

            IR PIEŅĒMUSI ŠO REGULU.
      1. pants
      Regulu (EK) Nr. 891/2009 groza šādi:

                  1)

                  regulas 1. panta f) punktu aizstāj ar šādu:

                              “f)

                              27. panta 3. punktā Stabilizācijas un asociācijas nolīgumā starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses (*1), kas grozīts ar Protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, lai ņemtu vērā Horvātijas Republikas pievienošanos Eiropas Savienībai (*2);

                     (*1)  OV L 164, 30.6.2015., 2. lpp."

                     (*2)  OV L 12, 17.1.2017., 3. lpp.”;"

                  2)

                  regulas I pielikuma II daļu aizstāj ar šīs regulas pielikuma tekstu.

            2. pants
      Šī regula stājas spēkā dienā, kad to publicē Eiropas Savienības Oficiālajā Vēstnesī.
      To piemēro no 2017. gada 1. februāra.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2017. gada 19. aprīlī

               Komisijas vārdā –

               priekšsēdētājs

            Jean-Claude JUNCKER

         (1)  OV L 347, 20.12.2013., 671. lpp.

         (2)  OV L 164, 30.6.2015., 2. lpp.

         (3)  OV L 12, 17.1.2017., 3. lpp.

         (4)  Padomes 2016. gada 21. novembra Lēmums (ES) 2017/75 par to, lai Savienības un tās dalībvalstu vārdā parakstītu un provizoriski piemērotu Protokolu Stabilizācijas un asociācijas nolīgumam starp Eiropas Kopienām un to dalībvalstīm, no vienas puses, un Bosniju un Hercegovinu, no otras puses, lai ņemtu vērā Horvātijas Republikas pievienošanos Eiropas Savienībai (OV L 12, 17.1.2017., 1. lpp.).

         (5)  Komisijas 2009. gada 25. septembra Regula (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību (OV L 254, 26.9.2009., 82. lpp.).

         PIELIKUMS

               “II daļa. Balkānu valstu izcelsmes cukurs

                        Trešā valsts vai muitas teritorija

                        Kārtas numurs

                        KN kods

                        Daudzums (tonnas)

                        Kvotas likme (EUR uz tonnu)

                        Albānija

                        09.4324

                        1701  un 1702

                        1 000

                        0

                        Bosnija un Hercegovina

                        09.4325

                        1701  un 1702

                        13 210

                        0

                        Serbija

                        09.4326

                        1701  un 1702

                        181 000

                        0

                        bijusī Dienvidslāvijas Maķedonijas Republika

                        09.4327

                        1701  un 1702

                        7 000

                        0”


title: Komisijas Īstenošanas regula (ES) Nr. 243/2011 ( 2011. gada 11. marts ) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā ( Oravský korbáčik (AĢIN))

text:
               12.3.2011

               LV

               Eiropas Savienības Oficiālais Vēstnesis

               L 66/19

         KOMISIJAS ĪSTENOŠANAS REGULA (ES) Nr. 243/2011
   (2011. gada 11. marts)
   par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Oravský korbáčik (AĢIN))
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2006. gada 20. marta Regulu (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1) un jo īpaši tās 7. panta 4. punkta pirmo daļu,
   tā kā:

               (1)

               Saskaņā ar Regulas (EK) Nr. 510/2006 6. panta 2. punkta pirmo daļu Slovākijas iesniegtais pieteikums reģistrēt nosaukumu Oravský korbáčik ir publicēts Eiropas Savienības Oficiālajā Vēstnesī
                   (2).

               (2)

               Komisijai nav iesniegts neviens paziņojums par iebildumiem saskaņā ar Regulas (EK) Nr. 510/2006 7. pantu, tāpēc šis nosaukums ir jāreģistrē,

         IR PIEŅĒMUSI ŠO REGULU.
   1. pants
   Šīs regulas pielikumā minēto nosaukumu ieraksta reģistrā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 11. martā

            Komisijas un tās priekšsēdētāja vārdā –

            Komisijas loceklis

         Dacian CIOLOŞ

      (1)  OV L 93, 31.3.2006., 12. lpp.

      (2)  OV C 188, 13.7.2010., 15. lpp.

      PIELIKUMS
      Līguma I pielikumā uzskaitītie lauksaimniecības produkti, kas paredzēti lietošanai pārtikā:

         1.3. grupa.   Siers

      SLOVĀKIJA

         Oravský korbáčik (AĢIN)


title: Komisijas Īstenošanas regula (ES) 2017/550 (2017. gada 23. marts) par sausā vājpiena minimālo pārdošanas cenu septītajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
               24.3.2017

               LV

               Eiropas Savienības Oficiālais Vēstnesis

               L 79/6

         KOMISIJAS ĪSTENOŠANAS REGULA (ES) 2017/550
   (2017. gada 23. marts)
   par sausā vājpiena minimālo pārdošanas cenu septītajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
   tā kā:

               (1)

               Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

               (2)

               Pamatojoties uz piedāvājumiem, kas saņemti septītajai konkursa kārtai, nebūtu jānosaka minimālā pārdošanas cena.

               (3)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, septītajai konkursa kārtai, attiecībā uz kuru piedāvājumu iesniegšanas periods beidzās 2017. gada 21. martā, minimālā pārdošanas cena nav jānosaka.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 23. martā

            Komisijas

            un tās priekšsēdētāja vārdā –

            Lauksaimniecības un lauku attīstības ģenerāldirektorāta

            ģenerāldirektors

         Jerzy PLEWA

      (1)  OV L 347, 20.12.2013., 671. lpp.

      (2)  OV L 206, 30.7.2016., 71. lpp.

      (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).